Svo virðist sem tjón af völdum skjálftanna á Reykjanesskaga í nótt hafi verið minna en oft áður. Skjálfti fimm að stærð varð við Kleifarvatn laust fyrir klukkan hálf þrjú í nótt.
Skjálftinn fannst vel á meðferðarheimilinu í Krýsuvík, þar sem bækur og annað lauslegt féll úr hillum. Starfsmaður segir að íbúar beri sig nokkuð vel þótt margir hafi orðið skelkaðir þegar skjálftinn reið yfir í nótt.
Þá sluppu vörur í hillum verslana betur en oft áður. Rekstrarstjóri Krónunnar segir að ekkert tjón hafi orðið í verslun Krónunnar í Reykjanesbæ en við Norðurhellu í Hafnarfirði féllu vörur úr hillum. Starfsfólk ber sig nokkuð vel að hans sögn enda finni það oft ekki fyrir skjálftunum á meðan það er á þeytingi við störf sín.
Í álverinu í Straumsvík sló rafmagni út alls staðar nema þar sem eiginleg álframleiðsla fer fram. Bjarni Már Gylfason, upplýsingafulltrúi Rio Tinto Alcan, segir að greiðlega hafi gengið að koma rafmagni aftur á. Hann ítrekar að þetta hafi engin áhrif haft á starfsemi álversins.